Priekšlikums Eiropas Parlamenta un Padomes regula, ar ko groza Regulu (EEK) Nr. 95/93 par kopīgiem noteikumiem attiecībā uz laika nišu piešķiršanu Kopienas lidostās /* COM/2009/0121 galīgā redakcija - COD 2009/0042 */





[pic] | EIROPAS KOPIENU KOMISIJA | Briselē, 10.3.2009 COM(2009) 121 galīgā redakcija 2009/0042 (COD) Priekšlikums EIROPAS PARLAMENTA UN PADOMES REGULA, ar ko groza Regulu (EEK) Nr. 95/93 par kopīgiem noteikumiem attiecībā uz laika nišu piešķiršanu Kopienas lidostās PASKAIDROJUMA RAKSTS Ievads 1. Globālā ekonomikas un finanšu krīze, kura ir smaga un ir sasniegusi lielus apmērus, būtiski ietekmē arī gaisa pārvadājumu nozares darbību. Tā ir izraisījusi krasu gaisa satiksmes apjoma samazināšanos 2008./2009. gada ziemas lidojumu plānošanas sezonā. Ekonomikas krīze skars arī 2009. gada vasaras lidojumu plānošanas sezonu. Pēc sešu gadu perioda, kurā vidējais pieaugums gadā bija 3 %, un 2008. gada, kad satiksmes apjoma pieaugums netika reģistrēts, Eurocontrol 2008. gada decembrī prognozēja, ka 2009. gadā Eiropā lidojumu skaits samazināsies par 3 %. 2009. gada 25. februārī Eurocontrol pārskatīja savas prognozes, un atbilstīgi atjauninātajām prognozēm ir paredzama samazināšanās diapazonā starp -8,1 % un -1,4 %; visticamākais scenārijs būtu samazināšanās -4,9 % apmērā. Eurocontrol atzīmē, ka 2008. gada beigās satiksmes apjoms krasi saruka, proti, decembra mēnesī vien tas samazinājās par 7 %. Pēc Eurocontrol sniegtajām ziņām zemo izmaksu aviokompāniju satiksme piedzīvoja pirmo lidojumu apjoma samazināšanos 15 gadu laikā: 2008. gada novembrī to ekspluatēto lidojumu skaits bija 4600, kas ir par 6,1 % mazāk nekā 2007. gada novembrī. Darījumu aviācijā 2008. gada decembrī reģistrēts 16 % kritums salīdzinājumā ar 2007. gada decembri. Vairāk nekā 80 % Eiropas lidostu ir reģistrēta satiksmes apjoma samazināšanās (2009. gada janvārī pasažieru pārvadājumi samazinājās par 8–10 %, savukārt kravu pārvadājumi — par 25–30 %), kas liecina par to, ka ekonomikas krīze ietekmē visu Eiropas gaisa transporta nozari. 2. Eiropas gaisa satiksmes operatoru ( AEA — Association of European Airlines ) iesniegtie dati ļauj novērtēt pašreizējās situācijas nopietnību. 2008. gada decembrī kravu pārvadājumu satiksmes apjoms samazinājās par 21,4 %. Ir paredzams, ka pasažieru pārvadājumu apjoms 2009. gadā samazināsies par 4 %. Gaisa satiksmes operatori uzsver, ka pēdējo 25 gadu laikā līdzīga satiksmes apjoma samazināšanās tika vērota tikai trīs gadījumos: 1986. gadā sakarā ar notikumiem Černobiļā, kā arī Lībijas kara dēļ; 1991. gadā pirmā Persijas līča kara dēļ, kā arī 2001./2002. gadā — sakarā teroristu uzbrukumiem Amerikas Savienotajās Valstīs. AEA paredz kapacitātes samazinājumu 2009. gada vasarā apjomā no – 6 % līdz – 8 % lidojumu skaita ziņā, bet no – 9 līdz – 12 % — piedāvāto vietu skaita ziņā ( available seat kms ). 3. No Starptautiskās Gaisa transporta asociācijas ( IATA ) sniegtajām ziņām izriet, ka decembrī kravu pārvadājumu apjoms starptautiskā līmenī ir samazinājies par 22,6 %, bet to kravu pārvadājumu apjoms, ko veic tieši Eiropas aviokompānijas, — par vairāk nekā 21 %. 2009. gada 26. februārī publicētā statistika norāda uz strauju pasažieru satiksmes samazināšanos par 5,6 % un uz kravu pārvadājumu apjoma samazināšanos par 23,2 % 2009. gada janvārī salīdzinājumā ar 2008. gada janvāri. IATA norāda, ka Eiropas gaisa pārvadātāji straujo 5,7 % kritumu ir daļēji kompensējuši, savu kapacitāti samazinot par 3,6 %. 4. Komisija uzskata, ka pašreizējā ekonomikas krīze, kā arī turpmākie pakalpojumu pielāgojumi (pārtraukšana, pakalpojumu skaita vai biežuma samazināšana) ir ārkārtas apstākļi, kas negatīvi ietekmē aviokompānijas. Tāpēc Regulas (EEK) Nr. 95/93 noteikumi par laiku nišu piešķiršanu koordinatoriem ir jāinterpretē tā, lai izslēgtu aviokompānijām risku, ka tās varētu pazaudēt savas neizmantotās laika nišas ekonomiskās krīzes dēļ (saistībā ar noteikumu „izmanto vai zaudē”). 5. Ja netiek pieņemts lēmums, kura nolūks ir saglabāt iegūtās tiesības uz šīm laika nišām, pastāv risks, ka aviokompānijas centīsies uzturēt pastāvošo kapacitāti, lai arī pieprasījums pēc pārvadājumiem ir krasi samazinājies, kas var vēl vairāk saasināt pašreizējās ekonomiskās grūtības. Regulā par laika nišu piešķiršanu paredzētie noteikumi 6. Regulas izejas punkts, kā norādīts tās 10. panta 2. punktā, ir laika nišu piešķiršana un izmantošana konkrētā sezonā (jeb princips „izmanto vai zaudē”) un jo īpaši situācija sezonas beigās pēc tam, kad laika nišas ir faktiski izmantotas. Pantā konkrēti ir teikts, ka tiesības uz to pašu laika nišu sēriju nākamajā attiecīgajā sezonā būs tikai tiem gaisa pārvadātājiem, kas varēs koordinatoram pierādīt, ka šīs ar koordinatora atļauju piešķirtās laika nišas minētajā saraksta periodā tie ir izmantojuši vismaz 80 % apmērā no laika, uz kuru tās bijušas piešķirtas. 7. Cita starpā regulas 8. panta 2. punktā un 10. panta 2. punktā ir paredzēts, ka sezonas beigās, kad beidzas attiecīgo laika nišu ekspluatācija, lai iegūtu tiesības uz tām nākamajā attiecīgajā sezonā, ir jāaprēķina, cik lielā mērā šīs laika nišas ir tikušas izmantotas. 8. Regulas 10. panta 4. punktā ir sniegts saraksts ar iemesliem, kurus gaisa pārvadātājs var piesaukt, lai pamatotu piešķirto laika nišu neizmantošanu konkrētā plānošanas sezonā. Šā saraksta a) punktā ir minēti daži no iespējamiem neparedzētiem un nenovēršamiem apstākļiem, kas ir ārpus gaisa pārvadātāja kontroles. 9. Regulas pamatā ir princips, kuram atbilstīgi par laika nišu sadali un to izmantošanas pārraudzību atbild koordinators (4. panta 5. un 6. punkts). Koordinatoram šo funkciju izpildē jābūt ne vien neatkarīgam, bet tam jādarbojas arī neitrāli, nediskriminējoši un pārredzami (4. panta 2. un 3. punkts). Tādējādi ne Komisija, ne arī dalībvalstis nevar uzspiest koordinatoriem prasības, kas varētu apdraudēt to neatkarību. Līdz ar to ir jāsecina, ka, piemērojot 10. panta 2. un 4. punktu, koordinatoram jārīkojas saskaņā ar iepriekš minētajā 4. pantā izklāstītajiem principiem. 10. Šajos apstākļos pastāv risks, ka dalībvalstis šo regulu var interpretēt dažādi, kā rezultātā Kopienā ieviestos nekonsekvence regulas 10. panta 4. punkta piemērošanā. Šāda situācija gaisa transporta nozarē izveidojās arī krīzes apstākļos pēc Amerikas Savienotajās Valstīs notikušajiem teroristu uzbrukumiem. Tālab Kopienai ir jāiesaistās (līdzīgi, kā tas bija 2002. un 2003. gadā, kad tā ieviesa 10.a un 10.b pantu), lai, piemērojot noteikumu „izmanto vai zaudē”, krīzes ietekmētajās plānošanas sezonās tiktu skaidri un nepārprotami garantēta tiesiskā noteiktība. 11. Tāpēc tiek ierosināts regulā iekļaut jaunu, proti, 10.c pantu, ar ko ekonomikas krīzes kontekstā koordinatoriem liktu pieņemt, ka gaisa pārvadātājiem 2010. gada vasaras lidojumu plānošanas sezonā ir tiesības uz tām pašām laika nišām, kas tiem bija piešķirtas lidojumu veikšanai 2009. gada vasaras lidojumu plānošanas sezonā (no 2009. gada 29. marta līdz 2009. gada 24. oktobrim). 12. Lai izvairītos no liekas laika nišu kapacitātes tērēšanas krīzes ietekmētajās sezonās, neizmantotās laika nišas 2009. gada vasaras sezonā uz atlikušo sezonas daļu koordinatori var pārdalīt kā „ad hoc” nišas, kuras var izmantot citi gaisa pārvadātāji, tomēr neiegūstot uz tām pastāvīgas tiesības. 13. Komisija turpinās analizēt ekonomikas krīzes ietekmi uz gaisa transporta nozari. Ja situācija 2009./2010. gada ziemas sezonā (no 2009. gada 25. oktobra līdz 2010. gada 27. martam) turpinās pasliktināties, Komisija var pieņemt lēmumu visus šos noteikumus vai daļu no tiem atjaunot un piemērot arī attiecībā uz 2010./2011. gada ziemas sezonu. Grafiks 14. Svarīgs šā priekšlikuma aspekts ir grafiks. Laika nišu sākotnējā piešķiršana notika IATA laika plānojuma konferencēs: novembrī par nākamās vasaras lidojumu plānošanas sezonu, savukārt jūnijā — par nākamās ziemas lidojumu plānošanas sezonu. Tāpēc laika nišas 2010. gada vasaras sezonai piešķirs 2009. gada novembra lidojumu grafiku plānošanas konferencē, bet laika nišas 2010./2011. gada ziemas sezonai piešķirs 2010. gada jūnijā. Regulas 10. panta 3. punktā ir noteikts, ka laika nišas gaisa pārvadātāji var nodot atpakaļ koordinatoram pirms 31. janvāra nākamajai vasaras sezonai un pirms 31. augusta — nākamajai ziemas sezonai, un tas šo pārvadātāju rīcībā palikušo laika nišu izmantošanas koeficienta aprēķinu neietekmē. No IATA vispasaules vadlīnijām attiecībā uz lidojumu grafiku plānošanu izriet, ka tad, kad tiesības uz laika nišām ir identificētas, koordinatoriem katrai aviokompānijai jāsniedz sīkas ziņas par to „iegūtajām tiesībām” uz laika nišām, tiklīdz kā tās koordinators ir noteicis un ne vēlāk kā: - aprīļa trešajā pirmdienā par tām laika nišām, kas reģistrētas kā tādas, uz kurām iegūtas pastāvīgas tiesības, un kas faktiski izmantotas iepriekšējā ziemas sezonā, - septembra trešajā pirmdienā par tām laika nišām, kas reģistrētas kā tādas, uz kurām iegūtas pastāvīgas tiesības, un kas faktiski izmantotas līdz šim brīdim pašreizējā vasaras sezonā. 15. Lai gan laika nišu piešķiršana 2009. gada vasaras lidojumu plānošanas sezonai beidzās 2009. gada 31. janvārī, šajā regulā izdarītais grozījums būs iespēja aviokompānijām vēl pielāgot savu darbību un samazināt esošo kapacitāti, ievērojot šo „izmanto vai zaudē” noteikumu. Tā kā 2009. gada vasaras lidojumu plānošanas sezona sākas 29. martā, ierosinātajam noteikumam būtu jāstājas spēkā, tiklīdz iespējams. 16. Pretējā gadījumā pastāv liels risks, ka tiesā vērsīsies tie gaisa pārvadātāji, kuriem laika nišas piešķirtas lidostās, kurās koordinatoriem nav bijis pieņemams šāds iemesls — ārkārtas apstākļi ekonomikas krīzes dēļ 2009. gada vasaras lidojumu sezonā. 2009/0042 (COD) Priekšlikums EIROPAS PARLAMENTA UN PADOMES REGULA, ar ko groza Regulu (EEK) Nr. 95/93 par kopīgiem noteikumiem attiecībā uz laika nišu piešķiršanu Kopienas lidostās EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 80. panta 2. punktu, ņemot vērā Komisijas priekšlikumu[1], ņemot vērā Eiropas Ekonomikas un sociālo lietu komitejas atzinumu[2], ņemot vērā Reģionu komitejas atzinumu[3], saskaņā ar Līguma 251. pantā noteikto procedūru[4], tā kā: (1) Globālā ekonomikas un finanšu krīze nozīmīgā mērā ietekmē arī gaisa pārvadājumu nozares darbību. Tā ir izraisījusi krasu gaisa satiksmes apjoma samazināšanos 2008./2009. gada ziemas lidojumu plānošanas sezonā. Ekonomikas krīze skars arī 2009. gada vasaras lidojumu plānošanas sezonu. (2) Lai 2009. gada vasaras sezonai piešķirto laika nišu neizmantošanas dēļ gaisa pārvadātāji nezaudētu tiesības uz tām, ir skaidri un nepārprotami jānosaka, ka šo sezonu ietekmē minētā ekonomikas krīze. Komisija turpinās analizēt ekonomikas krīzes ietekmi uz gaisa transporta nozari. Ja situācija 2009./2010. gada ziemas sezonā turpinās pasliktināties, Komisija var pieņemt lēmumu visus šos noteikumus vai to daļu atjaunot un piemērot arī attiecībā uz 2010./2011. gada ziemas sezonu. (3) Tāpēc ir jāgroza Padomes 1993. gada 18. janvāra Regula (EEK) Nr. 95/93 par kopīgiem noteikumiem attiecībā uz laika nišu piešķiršanu Kopienas lidostās[5]. Šis grozījums nekādā gadījumā neietekmē Eiropas Komisijas pilnvaras attiecībā uz EK līguma 81. un 82. panta piemērošanu, IR PIEŅĒMUŠI ŠO REGULU. 1. pants Regulā (EEK) Nr. 95/93 iekļauj šādu 10.c pantu. „10.c pants Regulas 10. panta 4. punkta piemērošanas nolūkā koordinatori atzīst, ka gaisa pārvadātājiem 2010. gada vasaras lidojumu plānošanas sezonā ir tiesības uz to pašu laika nišu sērijām, kas tiem saskaņā ar šo regulu bija piešķirtas 2009. gada vasaras lidojumu plānošanas sezonai. Komisija turpinās analizēt ekonomikas krīzes ietekmi uz gaisa transporta nozari. Ja situācija 2009./2010. gada ziemas sezonā turpinās pasliktināties, Komisija saskaņā ar 13. panta 2. punktā paredzēto procedūru var pieņemt lēmumu visus šos noteikumus vai daļu no tiem atjaunot un piemērot arī attiecībā uz 2010./2011. gada ziemas sezonu.”. 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī . Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] OV C […], […], […]. lpp. [2] OV C […], […], […]. lpp. [3] OV C […], […], […]. lpp. [4] OV C […], […], […]. lpp. [5] OV L 14, 22.1.1993., 1. lpp. Regulā grozījumi izdarīti ar Eiropas Parlamenta un Padomes Regulu (EK) Nr. 894/2002 (OV L 142, 31.5.2002., 3. lpp.), Eiropas Parlamenta un Padomes 2003. gada 22. jūlija Regulu (EK) Nr. 1554/2003 (OV L 221, 4.9.2003., 1. lpp.), Eiropas Parlamenta un Padomes 2004. gada 21. aprīļa Regulu (EK) Nr. 793/2004 ( OV L 138, 30.4.2004., 50. lpp.).